[pic] | KOMISIJA EVROPSKIH SKUPNOSTI |

Bruselj, 13.3.2008

COM(2008) 88 knč.

Predlog

UREDBA SVETA

o prilagoditvi kvot za ribolov trske v Baltskem morju (podrazdelki 25–32, vode ES), ki bodo dodeljene Poljski v letih 2008–2011

(predložila Komisija)

OBRAZLOŽITVENI MEMORANDUM

OZADJE PREDLOGA

- Cilji predloga

Cilj tega predloga je določiti pravila in pogoje za odbitek količine ulova trske, ki presega kvoto Poljske za ribolov trske v podrazdelkih 25–32 v letu 2007.

- Splošno ozadje

Uredba Sveta (ES) št. 1941/2006 z dne 11. decembra 2006 o določitvi ribolovnih možnosti in s tem povezanih pogojev za nekatere staleže rib in skupine staležev rib, ki se v letu 2007 uporabljajo v Baltskem morju[1], določa kvoto za količino trske, ki jo lahko ulovijo plovila, ki plujejo pod zastavo Poljske, v letu 2007 v Baltskem morju.

Uredba Sveta (EGS) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike določa postopek za primere, ko se preseže letna ribolovna kvota.

Po uradnih podatkih o količini trske, ki so jo v podrazdelkih 25–32 ulovila poljska plovila v letu 2007, je bila nacionalna kvota presežena za 8 000 ton.

Na sestanku Sveta za ribištvo 23. oktobra 2007 je Poljska priznala potrebo po razvoju in izvajanju akcijskih načrtov za premagovanje sedanjih pomanjkljivosti v njenem nacionalnem nadzornem sistemu ter za odpravljanje glavnih vzrokov za napačno sporočene in neprijavljene ulove trske v Baltskem morju. Na podlagi te zaveze in potrebe po premagovanju težav, ki jih ima Poljska pri izvajanju instrumentov SRP vse od pristopa, ter ob upoštevanju posledic, ki bi jih uporaba člena 5 Uredbe Sveta (ES) št. 847/96 v tem konkretnem primeru imela za poljski ribiški sektor, je Komisija napovedala, da bo preučila možnost prilagodljivosti za odplačilo presežene kvote v letu 2007, pod pogojem, da bodo akcijski načrti in njihovo izvajanje skladni z zahtevami Komisije. Komisija zato predlaga, da se presežek kvote v letu 2007 odplača v obdobju štirih let.

Svet je naprošen, da sprejme uredbo, ki določa, da se količina prelova odbije od kvote za ribolov trske v podrazdelkih 25–32, ki je bila dodeljena Poljski, v obdobju štirih let. To je potrebno za namen odstopanja od člena 5 Uredbe Sveta (ES) št. 847/96.

- Obstoječe določbe na področju, na katero se nanaša predlog

Uredba Sveta EGS št. 2847/93 z dne 12. oktobra 1993 o oblikovanju nadzornega sistema na področju skupne ribiške politike

Uredba Sveta (ES) št. 847/96 z dne 6. maja 1996 o uvedbi dodatnih pogojev za upravljanje celotnih dovoljenih ulovov (TAC) in kvot iz leta v leto

- Usklajenost z drugimi politikami in cilji Unije

Predlagani ukrepi so bili zasnovani v skladu s cilji skupne ribiške politike in so skladni s politiko Skupnosti na področju trajnostnega razvoja.

POSVETOVANJE Z ZAINTERESIRANIMI STRANMI IN OCENA UčINKA

- Posvetovanje z zainteresiranimi stranmi

Se ne uporablja.

- Zbiranje in uporaba izvedenskih mnenj

Na osnovi uradnih poročil Poljske o ulovu za zadevno obdobje je bilo ugotovljeno, da je bila kvota za trsko v podrazdelkih 25–32, dodeljena Poljski v letu 2007, presežena za 8 000 ton.

- Ocena učinka

Se ne uporablja.

PRAVNI ELEMENTI PREDLOGA

- Pravna podlaga

Pravna podlaga za ta predlog je Uredba Sveta (ES) št. 2847/1993 in zlasti člen 23(2) Uredbe.

PRORAčUNSKE POSLEDICE

Predlog ne vpliva na proračun Skupnosti.

Predlog

UREDBA SVETA

z dne

o prilagoditvi kvot za ribolov trske v Baltskem morju (podrazdelki 25–32, vode ES), ki bodo dodeljene Poljski v letih 2008–2011

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2847/1993 z dne 12. oktobra 1993 o oblikovanju nadzornega sistema na področju skupne ribiške politike[2] in zlasti člena 23(2) Uredbe,

ob upoštevanju predloga Komisije,

ob upoštevanju naslednjega:

1. Z Uredbo Sveta (ES) št. 1941/2006 z dne 11. decembra 2006 o določitvi ribolovnih možnosti in s tem povezanih pogojev za nekatere staleže rib in skupine staležev rib, ki se v letu 2007 uporabljajo v Baltskem morju[3], so se Poljski dodelile kvote za ribolov trske v Baltskem morju v letu 2007.

2. Uredba Komisije (ES) št. 804/2007[4] določa, da se šteje, da je ulov trske v vzhodnem Baltskem morju (podrazdelki 25–32, vode ES) izčrpal kvoto, dodeljeno Poljski za leto 2007, zato je ribolov tega staleža v Baltskem morju od 12. julija 2007 prepovedan za plovila, ki plujejo pod zastavo Poljske.

3. Komisija je na osnovi informacij, ki so ji na voljo, julija 2007 ocenila, da je bil ulov trske v vzhodnem Baltskem morju (podrazdelki 25–32, vode ES), ki so ga opravila plovila, ki plujejo pod zastavo Poljske, trikrat tolikšen kot količina, ki jo je prvotno sporočila Poljska. Poleg tega so ribiška plovila, ki plujejo pod zastavo Poljske, nadaljevala z ribolovom tega staleža tudi po prepovedi, s čimer so torej dodatno presegla kvoto, dodeljeno Poljski za leto 2007.

4. Po več strokovnih sestankih poljskih organov in Komisije, namenjenih določitvi preverjene količine prelova, je Poljska sporočila, da je kvoto presegla za 8 000 ton.

5. Člen 23(2) Uredbe (ES) št. 2847/1993 določa, da Svet sprejme pravila o odbitkih presežkov ulova od letnih kvot. Navedena pravila se določijo v skladu s cilji in upravnimi strategijami skupne ribiške politike (SRP), pri čemer je treba prednostno upoštevati stopnjo prelova in biološki status zadevnih ribolovnih virov.

6. Takšna pravila so bila določena z Uredbo Sveta (ES) št. 847/96 z dne 6. maja 1996 o uvedbi dodatnih pogojev za upravljanje celotnih dovoljenih ulovov (TAC) in kvot iz leta v leto[5] Člen 5 navedene uredbe določa, da se ulovljene količine, ki presegajo letne kvote, odbijejo od kvot istega staleža v naslednjem letu.

7. Glavna razloga za prelov trske s plovili, ki plujejo pod zastavo Poljske, sta pomanjkljiv sistem nadzora in uveljavljanja ter ladjevje, katerega zmogljivosti za ulov trske niso v sorazmerju z ribolovnimi možnostmi, ki jih Poljski vsako leto določi Svet.

8. Poljska se je zavezala, da bo za celovito obravnavo resnih pomanjkljivosti pri svojem izvajanju skupne ribiške politike, ki ima za posledico zlasti napačno sporočen in neprijavljen ribolov trske v vzhodnem Baltskem morju, ter z namenom, da se prepreči ponovitev prelova trske iz leta 2007, sprejela in izvajala nacionalne akcijske načrte, vključno s takojšnjimi ukrepi za izboljšanje sistemov nadzora in uveljavljanja v skladu s standardi Skupnosti ter posebnimi ukrepi za prilagoditev zmogljivosti poljskega ladjevja z namenom, da se doseže stabilno ravnovesje med navedeno zmogljivostjo in ribolovnimi možnostmi, ki se določijo Poljski za ribolov trske v Baltskem morju.

9. Ob upoštevanju te zaveze ter velike količine prelova in družbeno-ekonomskih posledic, ki bi jih imelo njegovo takojšnje odplačilo, je primerno odstopati od člena 5 Uredbe (ES) št. 847/96 in sprejeti posebna pravila za odbitek presežnih ulovljenih količin.

10. Presežno količino trske, ki jo je Poljska ulovila v letu 2007, je treba zato odbijati od kvote Poljske znotraj obdobja štirih let, na takšen način, da se zmanjšajo družbeno-ekonomske posledice zlasti v prvem letu.

11. Komisija bi morala ocenjevati izvajanje nacionalnih akcijskih načrtov, ki jih bo sprejela Poljska. Če načrti in časovni okviri, določeni v načrtih, ne bodo izpolnjeni, bo lahko Svet spremenil pravila za odbitek presežnih ulovljenih količin –

SPREJEL NASLEDNJO UREDBO:

Člen 1

Za namene te uredbe pomeni „količina prelova v letu 2007“ količino, za katero je bila v letu 2007 presežena kvota, dodeljena Poljski za ribolov trske ( Gadus morhua ) v Baltskem morju (podrazdelki 25–32, vode ES).

Člen 2

Z odstopanjem od člena 5 Uredbe (ES) št. 847/96 se kvote za ribolov trske ( Gadus morhua ) v Baltskem morju (podrazdelki 25–32, vode ES), ki se dodelijo Poljski v letih od 2008 do 2011, zmanjšajo znotraj obdobja štirih let v skladu z naslednjo metodo:

(a) v letu 2008 znaša zmanjšanje 10 % količine prelova iz leta 2007,

(b) v letih 2009, 2010 in 2011 znaša vsakoletno zmanjšanje 30 % količine prelova iz leta 2007.

Člen 3

1. Poljska bo sprejela in izvajala nacionalne akcijske načrte za nadzor in prestrukturiranje ladjevja, vključno z ukrepi, namenjenimi zlasti:

12. krepitvi nadzora ribolovnih dejavnosti, predvsem pri tistem delu ladjevja, pri katerem je trska pomemben del ulova;

13. izboljšanemu uveljavljanju pravil Skupnosti in nacionalnih pravil za ohranjanje vrst ter zlasti omejitev ulova;

14. prilagoditvi zmogljivosti tistega dela ladjevja, pri katerem je trska pomemben del ulova.

2. Komisija bo vsako leto ocenila izvajanje nacionalnih akcijskih načrtov iz odstavka 1. Če se dejavnosti ne bodo izvajale skladno z načrti, lahko Svet na predlog Komisije spremeni metodo za določitev odbitkov iz člena 2(a) in (b).

Člen 4

Ta uredba začne veljati dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 367, 22.12.2007, str. 1.

[2] UL L 261, 20.10.1993, str. 1. Uredba, kakor je bila nazadnje spremenjena z Uredbo (ES) št. 1098/2007 (UL L 248, 22.9.2007, str. 1).

[3] UL L 367, 22.12.2006, str. 1. Uredba, kakor je bila nazadnje spremenjena z Uredbo (ES) št. 754/2007 (UL L 172, 30.6.2007, str. 26).

[4] UL L 180, 10.7.2007, str. 3.

[5] UL L 115, 9.5.1996, str. 3.